בס"ד, אלול תשפ"ג

קידושין דף י"ז, פיצויי פרישה ותשלומי פנסיה

**א. מצות "הענקה" בעבד עברי**

1. **דברים ט"ו, י"ב-י"ח:** "כִּי יִמָּכֵר לְךָ אָחִיךָ הָעִבְרִי אוֹ הָעִבְרִיָּה וַעֲבָדְךָ שֵׁשׁ שָׁנִים וּבַשָּׁנָה הַשְּׁבִיעִת תְּשַׁלְּחֶנּוּ חָפְשִׁי מֵעִמָּךְ: וְכִי תְשַׁלְּחֶנּוּ חָפְשִׁי מֵעִמָּךְ לֹא תְשַׁלְּחֶנּוּ רֵיקָם: הַעֲנֵיק תַּעֲנִיק לוֹ מִצֹּאנְךָ וּמִגָּרְנְךָ וּמִיִּקְבֶךָ אֲשֶׁר בֵּרַכְךָ ה' אֱלֹהֶיךָ תִּתֶּן לוֹ: וְזָכַרְתָּ כִּי עֶבֶד הָיִיתָ בְּאֶרֶץ מִצְרַיִם וַיִּפְדְּךָ ה' אֱלֹהֶיךָ עַל כֵּן אָנֹכִי מְצַוְּךָ אֶת הַדָּבָר הַזֶּה הַיּוֹם: ... לֹא יִקְשֶׁה בְעֵינֶךָ בְּשַׁלֵּחֲךָ אֹתוֹ חָפְשִׁי מֵעִמָּךְ כִּי מִשְׁנֶה שְׂכַר שָׂכִיר עֲבָדְךָ שֵׁשׁ שָׁנִים וּבֵרַכְךָ ה' אֱלֹהֶיךָ בְּכֹל אֲשֶׁר תַּעֲשֶׂה:".
2. **רמב"ם עבדים, ג' י"ד:** "כל המשלח עבדו ואמתו ריקם עובר בלא תעשה שנאמר לא תשלחנו ריקם והרי הכתוב נתקו לעשה שנאמר העניק תעניק לו, אחד היוצא בסוף שש או שיצא ביובל או במיתת האדון וכן האמה העבריה שיצאת באחד מכל אלו או בסימנין הרי אלו מעניקין להם".
3. **משנה למלך, שם:** "כי קא מספקא לי ... גבי הענקה מהו, דאפשר דהענקה דין חוב יש לו דהא שכיר קרייה רחמנא ... או דלמא דדמי לצדקה. והדבר צריך תלמוד[[1]](#footnote-1)".
4. **ספר החינוך, תפ"ב:** "ונוהגת מצוה זו בזכרים ונקבות בזמן הבית, שאין דין עבד עברי נוהג אלא בזמן שהיובל נוהג, ומכל מקום אף בזמן הזה ישמע חכם ויוסף לקח, שאם שכר אחד מבני ישראל ועבדו זמן מרובה או אפילו מועט שיעניק לו בצאתו מעמו מאשר ברכו השם".
5. **תוספות קידושין, דף י"ז:** "חלה שלש ועבד שלש אינו חייב להשלים - יש שהיו רוצים לומר שאותם שכירים מלמדי תינוקות אם חלו חצי זמן כמו כן לא יהיו משלימים את זמנן כמו ע"ע דהכא ויטלו כל השכירות כיון שהיו אנוסין וקשה דבפרק השוכר את האומנין (ב"מ דף עז.) קאמר רב פועל יכול לחזור בו ואפילו בחצי היום ופריך והתנן השוכר את הפועל ושמע שמת לו מת או שאחזתו חמה יכול לחזור בו טעמא דמת לו מת שאנוס הוא הא לאו הכי אינו יכול לחזור בו והשתא אי היכא דאניס נוטל שכירותו משלם מאי פריך לרב דילמא היכא דמת לו מת דאניס הוא נוטל שכירות משלם ורב איירי בדלא אניס ואינו נוטל אלא מה שהרויח אלא ע"כ אף כי נמי הוי אנוס אינו נוטל אלא מה שהרויח ואי לא אניס ידו על התחתונה דבעה"ב שוכר עליו אם באתה חבילתו לידו או מטעהו כדאמר (שם עה:) גבי השוכר את הפועל להעלות פשתנו מן המשרה והשתא פריך שפיר לרב וא"כ מלמדי תינוקות נמי אם חלו לא יקחו אלא מה שהרויחו דאין לדמותם כלל לע"ע דעבד עברי גופו קנוי לאדונו הילכך חלה שלש אינו חייב להשלים דאין יכול לעשות מלאכה יותר מיכולתו אבל מלמד אין גופו קנוי אלא שכר עצמו ללמוד עד הזמן וכשאינו יכול להשלים לא יטול אלא מה שהרויח ועוד נראה לחלק בין מלמד לע"ע דעבד היכא דחלה ג' ועבד ג' היינו טעמא דאינו חייב להשלים משום דכתיב בספר (ישעיה טז) מקצה שלש שנים כשני שכיר אם כן מצינו דשנים דשכיר הן שלש שנים והיינו דכתיב כי משנה שכר שכיר עבדך שש שנים והילכך היכא דעבד שלש דהיינו שני שכיר אמר דאינו חייב להשלים ויטול שכרו כיון דעבדו ג' שנים דהיינו שני שכיר".

**ב. לקט מתשובות פוסקי הזמן**

1. **שו"ת בצל החכמה, ג' ק':** "בנוגע לשאלתו אם יש לו הזכות עפ"י דתוה"ק לתבוע פנסיה מאת הקהלה כאשר ירצה לפרוש מעבודתו אחר שנות עבודה של כ"א שנה ושבמשך זמן זה מילא הרבה פעמים גם תפקיד הרב, אמנם אין לו כל חוזה עם הקהלה, עכ"ת שאלתו. הנה עפ"י דתוה"ק כל פועל, פקיד או שכיר עם הפסקת עבודתו אין לו על רבו כלום, אפי' עבד אצלו כל ימי חייו, ואם אחר שהפסיק עבודתו אין לו ממה לחיות, הרי הוא ככל עני שבישראל שעל הצבור מוטל לפרנסו מדין צדקה. יוצא מן הכלל הוא עבד עברי שהתורה צותה הענק תעניק לו והזהירה לא תשלחנו ריקם, וגם בזה יש כמה פרטי דינים כמבואר בש"ס ורמב"ם. אלא שבספר החינוך (סוף מצוה תפ"ב) כ' וז"ל ומ"מ אף בזה"ז ישמע חכם ויוסיף לקח שאם שכר מבני ישראל ועבדו זמן מרובה או אפי' מועט שיעניק לו כצאתו מעמו מאשר ברכו הש"י עכ"ל. וזה מדרך המוסר לבד כמש"כ במנחת חינוך שם. ואמנם כל שהוא משום לפנים משורת הדין על הצבור חיוב לקיימו ... וההכרעה בידי הבי"ד כפי ראות עיניו".
2. **שו"ת מנחת יצחק, ו' קס"ז[[2]](#footnote-2):** "... והנה בנוגע לארץ ישראל – נהגו הבתי דינים לפסוק הענקה, זה בודאי מטעם שכבר נתקבל כן בין הסוחרים, ואף דלא אמרינן "דינא דמלכותא" מה שהוי נגד דין תורתינו, מכל מקום דיינינן הכי שפיר בלישנא דהכי נהיגי עכשיו, כלומר דגם בישראל נהיגי כן, ופשיטא דיש ביד הדור לתקן תקנות, ועוד דגם בדינא דמלכותא הוא כן ... אמנם כנראה מדברי הבורר מצד התובע, שלא בנה אלא על ענין ועשית הישר והטוב, וכמו שהביא את דברי החינוך".
3. **שו"ת תשובות והנהגות, א' ת"ט[[3]](#footnote-3):** "בספר "פאת שדך" (מידידי הגר"ש מונק זצ"ל) מביא עובדא מהגר"א גרוסברד זצ"ל שנקרא לדון בדין תורה אצל הגאון רבי מנדל זק זצ"ל על חזן שדרש פנסיה ומיאנו להתפשר לתת לו, והגר"מ זק זצ"ל חייבם לשלם מפני שבגמרא (ב"מ פ"ג א) מוכח שלאדם חשוב כייפינן על לפנים משורת הדין, והוא הדין לציבור שראוי להם להתנהג כאדם חשוב וכופין אותם לעשות כן ... ונראה שאם במדינה רובם ככולם נוהגין במנהג טוב לפנים משורת הדין, הציבור בודאי חייבין בזה וכופין על כך בדברים (ואולי כפייה ממש לדעת מקצת פוסקים) ע"ש, ואם כן גם בפנסיה במקומות שמקובל שפועל מקבל פנסיה ראוי לציבור לא לזוז מהמנהג ויש בזה גם חילול השם ומורים להם כן מדינא. אמנם כאן בדרום אפריקא מפטרים רובם ככולם בלי פנסיה, ולמה לציבור להתחסד מכספי צדקה, ואף שבחינוך מביא מדין הענקה (מצות תפ"ב) יסוד לשלם גם לשכיר הענקה אף שאינו עבד מ"מ יש לנהוג כן ממוסר ודרך ארץ, מ"מ פשיטא שאין כופין על כך אלא זהו מדת מוסר ודרך ארץ לבד, וכדמפרש החינוך "ישמע חכם ויוסיף לקח" לעשות כן.

ולפי זה נראה במקום שנהוג ומקובל לשלם לעובד פנסיה (כמו בארץ ישראל היום), הציבור חייבין אף אם אינו אלא לפנים משורת הדין ומורין להם כן, אבל במקום שאין נותנים, רק העובד שירת בנאמנות שנים הרבה ודורש התחשבות, מדת המוסר ודרך ארץ להתחשב בטענתו ולשלם לו סכום בפיטורו או כפנסיה להפיס דעתו, ומותר לתת גם מכספי ציבור שמכבדים בכך הציבור ומעלים כבודם, ונקרא צרכי ציבור, אבל אי אפשר לחייבם על כך במקום שלא נהגו רובם כן. ומיהו עכ"פ אף שאין כופין בודאי ראוי הוא לשלם וכבר הבאנו מש"כ החינוך במצות הענקה (תפ"ב) שלומד ממצות הענק תעניק לעבד עברי, שגם לשכיר אף שאינו עבד ראוי לשלם לו מענק, וכ"ש כאן שעבד לציבור שנים הרבה ראוי להענקה, ואני רואה כחילול השם לפוטרו בלי כלום, ובפרט עכשיו שאינו מסוגל כ"כ לעבודה ויצטרך ח"ו לחזור על הפתחים צריך לחייב הציבור לשלם לו פנסיה ואין עניות לציבור".

1. **שו"ת ציץ אליעזר, ב' כ"ו:** "נשאול נשאלתי לברר ע"פ ההלכה דין שו"ב או מלמד ופועל קבוע שנתקבלו לעבודתם בסתמא לתמיד, ומילאו חובתם באמונה על צד היותר טוב. אם בהגיעם לימי הזקנה והחולשה שאינם מסוגלים כבר לעבוד עבודתם. יכולים לדרוש שלא יגרעו מהם ממשכורתם, ובפרט כשציבור או מוסד ציבורי שכר אותם, ובכדי למלאות רצון השואלים שהוזקקו לכך למעשה, אצלתי לי זמן מיוחד לבירור שאלה זאת שקשה לכאורה למצוא לה מקור מפורש. ומה' אשאלה מענה לשון שלא אכשל בדבר הלכה ... עכ"פ גם לפי מה שנפסק בשו"ע (בעניין תשלום ימי מחלה[[4]](#footnote-4)), אין לנו מ"מ עוד גילוי לנידוננו, שהשאלה היא אחרת לגמרי, דשם בשכירות מלמד וכדומה, הרי המדובר כששכרו לזמן, ובדעתו היה שיעבוד כל זמן השכירות, בזה אמרינן שם שאינו חייב לשלם ימי חליו שלא עלה על דעת בעל הבית שיחלה בתוך הזמן, ולא על דעת כן שכרו. אבל בנידוננו, הרי המדובר כששכרום בסתם, וגם המדובר לא שנחלו כי אם שבאו עליהם ימי זקנה, וחולשה שזה דרך כל הארץ, ועל דעת המקבלים אותם בטח עלה דבר זה, ועל דעת כן קבלו אותם בסתם שהוא בסתמא על כל ימי חייהם, א"כ י"ל שבכה"ג כו"ע מודו שחייבים לשלם להם כדי פרנסתם גם אחר שפסקו מלעבוד, דזהו אונסי דשכיחי, דכו"ע ידעי שלא לעולם חוסן ...

וגבי שוחט ובודק בודאי אין המנהג לקבל אותו לזמן, וא"כ נוכל לומר דבהיכא דהקהל שכרו לשוחט סתם אף הרא"ש מודה דשכרו אותו על כל ימי חייו או כל זמן שצריך וכו', א"כ ע"פ הדין מחויבים הקהל לשלם להשוחט כפועל בטל ... ובפרט מנהג ותיק והגיוני כזה, שלא יתכן לקבל אחת לעבודה, ובפרט ציבור המקבל, ולנצל אותו כל זמן שמוכשר לכך ואח"כ להשליכו לעת זקנותו או חולשתו בלי פרנסה בשעה שכבר אינו מוכשר לשום עבודה. ושבודאי העבודה הוסיפה הרבה להחלשתו, וכי עולה על דעת הקהל בשעה שמקבלים שו"ב וכיוצא בו שכל ימי חייו יהא מסוגל לעבודה, וכי מי לא יודע שיש גבול מסוים עד אימתי שו"ב עובד עבודתו ומאימתי שב ושובת מעבודתו?! וכן מלמד או פועל! ובודאי מכיון שקבלוהו בקביעות, קבלוהו אותו על מנת כן לכלכל גם את שיבתו בעת שלא יוכשר כבר לעבודה, וסתמא כפירושו על דעת המנהג ...

היוצא מדברינו להלכה בנידוננו, שחוץ מה שיש לדבר זה לפרנסם לעת זקנותם שאינם מסוגלים כבר לעבודה, שורש בהלכה, ושלא לנכות להם הרבה אף אי לא עבדי. ובפרט אם עודם מסוגלים לעבודות קלות, שאזי צריכים לתת משכורתם משלם, חוץ מכל זה, הנה מנהג ישראל תורה שקבלת שו"ב וכיוצא בסתמא הוא על כל ימי חייו, ועל דעת כן קיבלוהו לפרנסו לעת זקנותו וחולשתו כשאינו ראוי עוד לעבודה, ואסור לקפחו ממשכורתו ולעזבו לנפשו מבלי משען ומשענה, ודרכיה - דרכי התורה - נועם וכל נתיבותיה שלום. זהו הנלפענ"ד בזה".

1. להרחבה רבה בעניין חקירה זו ראה באנציקלופדיה התלמודית, ערך הענקה. [↑](#footnote-ref-1)
2. נושא התשובה שם הוא פיצויי פיטורין, ולא פיצויי פרישה, ועל כן הבאנו רק את הנוגע לענייננו. להרחבה בענייני פיצויי פיטורין, ראה במאמרו המקיף של פרופ' נחום רקובר "צדק חברתי ביחסי עובד-מעביד", בתוך כתב העת "שערי צדק" י"ג (תשע"ב), סעיף ז' (המאמר המלא מצוי בפרוייקט השו"ת). [↑](#footnote-ref-2)
3. והניף ידו בשנית שם, א' תתל"ג, וחזר בדיוק על אותו פסק. [↑](#footnote-ref-3)
4. הציץ אליעזר מאריך בעיקר בעניין תשלום לפועל עבור ימי מחלה, ובנושא זה אכן מצאנו דיונים נרחבים כבר בדברי חז"ל והראשונים. בהמשך התשובה הוא מבקש לברר מה ניתן ללמוד מדין תשלום ימי מחלה בנוגע לקצבה לפועל שהזדקן ויצא לגמלאות. [↑](#footnote-ref-4)